# Juan Díaz de Solís

Juan Díaz de Solís (Lebrija, Sevilla, 1470 – Punta Gorda, Riu de la Plata, Banda Oriental, 20 de gener de 1516) va ser un navegant i explorador andalús, descobridor del Riu de la Plata.

## Biografia

Díaz de Solís va néixer possiblement a Lebrija, Sevilla, tot i que alguns autors consideren que el seu lloc de naixença hauria estat a Portugal, fill d'immigrants andalusos.
Va ser navegant durant les expedicions de Yucatán els anys 1506-1507 i del Brasil el 1508 amb Vicente Yáñez Pinzón. Es va convertir en Pilot Major de Castella el 1512 després de la mort d'Amerigo Vespucci, i va rebre ordres d'actualitzar el Padró Reial amb Juan Vespucci.
Dos anys després de ser nomenat per ocupar aquest càrrec, Díaz de Solís va preparar una expedició per explorar la regió meridional d'Amèrica. Els seus tres vaixells i una tripulació de 70 homes van sortir des de la costa de Sanlúcar de Barrameda, a Andalusia, el 8 d'octubre de 1515. Va continuar el trajecte per la costa meridional d'Amèrica del Sud fins a arribar a la conca del Riu de la Plata. Li va donar el nom al Riu de la Plata el 1516, continuant el viatge pels rius Uruguai i Paranà al costat de dos oficials i de set homes. La historiografia tradicional assenyala que Díaz de Solís i els seus homes no van aconseguir avançar riu adins perquè van ser atacats per membres del poble charrúa. Alguns dels supervivents van confirmar que Díaz de Solís havia mort després dels atacs d'aquest grup amerindi local. El seu cunyat, Francisco de Torres, va assumir el lideratge i va decidir tornar cap a Espanya.
Solís hauria mort a l'actual territori de Punta Gorda, Montevideo. El principal teatre de la ciutat – i de l'Uruguai – porta el seu nom, així com les localitats de Solís, al departament de Maldonado, i Solís de Mataojo, al departament de Lavalleja. A més a més, hi ha rierols, carrers i places en homenatge a Díaz de Solís, tant a l'Uruguai com a l'Argentina.

## Vegeu també

* Expedició de Solís al Riu de la Plata

## Bibliografia

* Davies, Arthur : "The First Discovery and Exploration of the Amazon in 1498-99", Transactions and Papers (Institute of British Geographers), Núm. 22. (1956), pàgs. 87–96.

## Referències

* ↑ Markham, Clements R.: "Columbus, and the Fourth Centenary of His Discovery", Proceedings of the Royal Geographical Society and Monthly Record of Geography, New Monthly Series, Vol. 14, Núm. 9. (Set., 1892), pp. 610-611.
* ↑ Felipe Guaman Poma of Ayala: Nueva Crónica y Buen Gobierno, Vol 1, pp. 373-onwards
* ↑ Medina, José Toribio: Juan Díaz de Solís. Estudio Histórico, Santiago de Chile : J.T. Medina, 1897
* ↑ Brevoort, James Carson «Notes on Giovanni da Verrazano and on a Planisphere of 1529, Illustrating His American Voyage in 1524, with a Reduced Copy of the Map». Journal of the American Geographical Society of New York, 4, 1873, pàg. 145–297.
* ↑ Hall, Elial F.: "Americus Vespucius", Journal of the American Geographical Society of New York, Vol. 24. (1892), pàgina 376.
* ↑ Archivo General de Indias,, "Comisión a Juan Díaz de Solís y Juan Vespucci", ES.41091.AGI/16404.46.5.1//CONTRATACION,5784,L.1,F.20-21.
* ↑ Stevenson, Edward L.: "The Geographical Activities of the Casa de la Contratacion", Annals of the Association of American Geographers, Vol. 17, Núm. 2. (Jun., 1927), pp. 39-59.
* ↑ «Atlas de los exploradores españoles», 2009. [Consulta: 30 novembre 2018].
* ↑ «Història del Teatre Solís de Montevideo» (en castellà). teatrosolis.org.uy. Arxivat de l'original el 2011-11-17. [Consulta: 14 gener 2012].

## Enllaços externs

* Biografias y vidas